Зыда дыҟам: Уасил Арухаа аԥсуа музыкатә арҳәагақәа шаԥиҵо
© Видео Марианна Кәыбрааԥҳа, Акоп Кушьиан
Гәдоуҭа араион Хәаԥ ақыҭан инхо Уасил Арухаа 30 шықәса рыҩнуҵҟа инапы иҵиххьеит аԥсуа музыкатә арҳәагақәа рыхкқәа зегьы. Иахьа иара ида ари аус иаҿу Аԥсны аӡәгьы дыҟам.
Уаанӡа иара напыла мацара акәын урҭ шаԥиҵоз, аха ҩымз раԥхьа иара иҟазарҭа ҳаамҭа иақәшәо амаруга адигалеит. Уи зыбзоурахаз Еиду Амилаҭқәа реиҿкаара Аҿиаразы апрограммахь инаишьҭыз апроект иахьазыразхаз ауп, миллион мааҭк инеиҳаны аԥара изалырхын, иара иҟазарҭа иақәнагоу маругала еиқәиршәеит.
Ҳаамҭа иақәшәо атехнологиақәа иус дырманшәалеит, идырццакит. Уаанӡа ачамгәыр аҟаҵара ҩымчыбжь ицәақәыӡуазҭгьы, уажәшьҭа ари амаруга иабзоураны мчыбжьык ала далгоит. Уи анеибиҭалак, иахәҭоу абжьы ахылҵаанӡа аус адиулоит. Зны-зынла уи азы ҽнак-ҩымш анизымхогьы ыҟоуп.
Арухаа инапы иадыруеит аԥхьарца, аҩымаа, ахымаа, аҿарпын, абыкь аҟаҵашьа.